作者：楼采
词牌/韵律：二郎神

paragraphs: 露床转玉，唤睡醒、绿云梳晓。
正倦立银屏，新宽衣带，生怯轻寒料峭。
闷绝相思无人问，但怨入、墙阴啼鸟。
嗟露屋锁春，晴风喧昼，柳轻梅小。
人悄。
日长谩忆，秋千嬉笑。
怅烬冷炉薰，花深莺静，帘箔微红醉袅。
带结留诗，粉痕销帕，情远窃香年少。
凝恨极，尽日凭高目断，淡烟芳草。